**การตรวจสอบประวัติการได้รับวัคซีนในนักเรียนเมื่อรับเข้าเรียน**

**1. หลักการเหตุผล**

 การระบาดของโรคติดต่อในโรงเรียนพบได้บ่อยครั้ง เช่น การระบาดของโรคไข้หวัดใหญ่สายพันธุ์ใหม่ใน ปี 2552 การระบาดของโรคมือ เท้า ปาก ที่เกิดขึ้นเป็นประจำทุกปี การระบาดของโรคไข้เลือดออกซึ่งพบผู้ป่วยและเสียชีวิตในวัยเรียนเป็นจำนวนมาก การระบาดใหญ่ของโรคหัด และโรคคอตีบในปีที่ผ่านมา เป็นต้น เนื่องจากโรงเรียนเป็นสถานที่มีประชากรหนาแน่น และมีเด็กในหลายสภาวะสุขภาพ เด็กบางส่วนมีโรคประจำตัวทำให้ง่ายต่อการติดเชื้อ การระบาดใหญ่ที่เกิดขึ้นในโรงเรียนจึงมักมีผลให้เด็กบางส่วนเจ็บป่วยรุนแรง และหลายครั้งเป็นเหตุให้ต้องปิดเรียนเป็นเวลานาน เป็นภาระทั้งต่อผู้ปกครอง และโรงเรียน

 ในปัจจุบันกระทรวงสาธารณสุขได้จัดให้มีการบริการวัคซีนขั้นพื้นฐานเพื่อสร้างเสริมภูมิคุ้มกันในโรคแก่เด็กกลุ่มเป้าหมายที่อาศัยอยู่ในประเทศไทยทุกคน โดยเจ้าหน้าที่สาธารณสุขจะนัดหมายให้เด็กกลุ่มเป้าหมายมารับวัคซีนตั้งแต่แรกเกิดจนถึงอายุ 4 ปี รวม 9 ครั้ง หลังจากนั้นเมื่อเข้าเรียนชั้นประถมศึกษาปีที่ 1 จะทำการตรวจสอบประวัติวัคซีนก่อนวัยเรียนในเด็กทุกคน สำหรับรายที่ได้รับวัคซีนไม่ครบถ้วนตามเกณฑ์ เจ้าหน้าที่สาธารณสุขจะให้บริการวัคซีนเก็บตกให้ได้รับครบถ้วนตามเกณฑ์ อย่างไรก็ตามจากการตรวจสอบย้อนหลังจากเหตุการณ์การระบาดของโรคในนักเรียนที่ผ่านมา พบว่า ยังมีนักเรียนส่วนหนึ่งได้รับวัคซีนไม่ครบถ้วน เนื่องจากพ่อแม่ผู้ปกครองไม่พาไปรับวัคซีนตามนัด ลืมนัด หรือ เด็กขาดวัคซีนเนื่องจากเจ็บป่วยในวัยทารก นอกจากนี้ เมื่อถึงกำหนดการตรวจสอบประวัติการได้รับวัคซีนในนักเรียนชั้น ป.1 การให้บริการวัคซีนในนักเรียนหญิงชั้น ป.5 และในนักเรียนชั้น ป.6 ยังมีผู้ปกครองส่วนหนึ่งไม่อนุญาตให้เด็กรับวัคซีน เนื่องจากเข้าใจผิดว่าเด็กได้รับวัคซีนครบถ้วนแล้ว หรือ ไม่เห็นประโยชน์ของวัคซีน

 จากเหตุดังกล่าว คณะกรรมการผู้เชี่ยวชาญด้านโรคติดเชื้อและวัคซีนหลายคณะของกระทรวงสาธารณสุข จึงได้มีข้อแนะนำให้มีการตรวจสอบประวัติวัคซีนในเด็กเมื่อเข้าเรียน ดังเช่นที่ปฏิบัติในประเทศที่พัฒนาแล้ว หากโรงเรียน ตรวจสอบพบเด็กที่ยังได้รับวัคซีนไม่ครบถ้วน ให้เจ้าหน้าที่สาธารณสุขดาเนินการให้วัคซีนให้ครบถ้วนโดยเร็ว

**2. วัตถุประสงค์**

 การจัดให้มีการตรวจสอบประวัติวัคซีนในนักเรียนเมื่อรับเข้าเรียน มีวัตถุประสงค์ดังต่อไปนี้

 2.1 ป้องกันโรคเฉพาะตัวของเด็กแต่ละคน

 2.2 ป้องกันการระบาดของโรคในโรงเรียน ซึ่งโรคอาจแพร่กระจายไปยังเด็กที่มีสุขภาพไม่ดี มีภูมิคุ้มกันต่อโรคต่ำ ซึ่งเด็กกลุ่มนี้อาจไม่สามารถสร้างภูมิคุ้มกันต่อโรคอย่างสมบูรณ์แม้ว่าจะได้รับวัคซีนแล้ว

 2.3 เป็นส่วนหนึ่งของการจัดระบบสุขภาพในโรงเรียนเพื่อรองรับการเข้าสู่ประชาคมอาเซียน โดยคาดว่าจะมีเด็กจากประเทศเพื่อนบ้าน ซึ่งโดยทั่วไปมักไม่ได้รับวัคซีน หรือได้รับวัคซีนมาไม่ครบถ้วน ติดตามพ่อแม่เข้ามาเรียนในประเทศไทยเป็นจำนวนมาก

**3. การดำเนินการ**

 **3.1 ระยะเวลาและกลุ่มเป้าหมายการดำเนินการ**

 เริ่มในนักเรียนใหม่ชั้นอนุบาล ประถมศึกษา และมัธยมศึกษาตอนต้น

 **3.2 โรงเรียนที่ดำเนินการ**

 โรงเรียนทั่วประเทศ ในสังกัดสำนักงานคณะกรรมการการศึกษาขั้นพื้นฐาน กระทรวงศึกษาธิการ (สามารถขยายการดำเนินการไปในโรงเรียนสังกัดอื่นในพื้นที่รับผิดชอบได้)

**4. แนวทางปฏิบัติ**

 4.1. ให้ผู้ปกครองสำเนาหน้าประวัติการรับวัคซีนในสมุดบันทึกสุขภาพแม่และเด็ก พร้อมเขียนชื่อเด็กกำกับ (รูปที่ 1 และ 2) มอบให้โรงเรียนเมื่อเข้าเรียน (กรณีผู้ปกครองไม่สามารถสำเนาเอกสารได้ โรงเรียนอาจใช้วิธีคัดลอก หรือ เรียกเก็บสมุดสุขภาพทั้งเล่มไว้ก่อนเพื่อสำเนาในภายหลังตามความเหมาะสม)

 4.2 หากผู้ปกครองแจ้งว่าสมุดสุขภาพสูญหาย ให้ผู้ปกครองติดต่อสถานบริการที่พาเด็กไปรับวัคซีน เพื่อออกเอกสารใหม่ หากไม่สามารถติดต่อสถานบริการได้ เช่น อยู่ต่างถิ่น ให้ลงบันทึกว่าไม่สามารถติดตามประวัติ ได้ ซึ่งเจ้าหน้าที่สาธารณสุขในพื้นที่จะได้ทำการสัมภาษณ์ผู้ปกครองเพื่อคาดประมาณวัคซีนที่เด็กน่าจะเคยได้รับแล้ว และพิจารณาให้วัคซีนเพิ่มเติมต่อไป

 4.3 เจ้าหน้าที่สาธารณสุขในพื้นที่ ดำเนินการตรวจสอบความครบถ้วนของการได้รับวัคซีนของเด็กแต่ละราย และให้วัคซีนเพิ่มเติมในรายที่ยังได้รับไม่ครบถ้วนต่อไป

 4.4 เมื่อเจ้าหน้าที่สาธารณสุขให้วัคซีนเพิ่มเติม รวมถึงให้วัคซีนเก็บตกในนักเรียนชั้น ป.1 ให้วัคซีนในนักเรียนหญิงชั้น ป.5 และให้วัคซีนในนักเรียนชั้น ป.6 ให้เจ้าหน้าที่สาธารณสุขลงบันทึกเพิ่มเติมในสำเนาประวัติการได้รับวัคซีนแผ่นเดิม

 4.5. มอบสำเนาประวัติการได้รับวัคซีนคืนให้ผู้ปกครองเมื่อเด็กย้ายออก เพื่อนำไปสมัครเข้าเรียนต่อในโรงเรียนอื่น พร้อมเน้นย้ำให้ผู้ปกครองและเด็กเก็บรักษาสำเนาประวัติการได้รับวัคซีนแผ่นนี้และสมุดบันทึกสุขภาพเล่มเดิมไว้ตลอดไป เพื่อประโยชน์ในการเข้าเรียนและสมัครงานในอนาคต

**5. ประโยชน์ที่คาดว่าจะได้รับ**

 5.1. กำจัดปัญหาการระบาดของโรคที่ป้องกันได้ด้วยวัคซีนในโรงเรียน

 5.2 ลดการเจ็บป่วยรุนแรง การขาดเรียน ความจำเป็นในการปิดโรงเรียน เนื่องจากการระบาดของโรคติดต่อ

 5.3 เพิ่มมาตรฐานการป้องกันโรคติดต่อในโรงเรียน เพื่อรองรับปัญหาโรคจากเด็กนักเรียนต่างชาติ เมื่อเข้าสู่ประชาคมอาเซียน



**รูปที่ 2** หน้าประวัติวัคซีน

(มีหัวตาราง “บันทึกการได้รับวัคซีนป้องกันโรคขั้นพื้นฐาน”)

**รูปที่ 1** สมุดบันทึกสุขภาพแม่และเด็ก (ผู้ปกครองมักเรียกว่า สมุดสีชมพู)